[Alocaţia pentru susţinerea familiei, în 2018. Cuantum, beneficiari şi acordare](https://legestart.ro/alocatia-pentru-sustinerea-familiei-in-2018-cuantum-beneficiari-si-acordare/)

**Alocaţia pentru susţinerea familiei este o formă de sprijin pentru familiile cu venituri reduse care au în creștere și îngrijire copii în vârstă de până la 18 ani. Vă prezentăm în continuare valorile acesteia pentru anul 2018, precum şi prevederile legale referitoare la beneficiari şi modalitatea de acordare, astfel cum sunt reglementate prin**[**Legea nr. 277/2010**](https://lege5.ro/Gratuit/gmzteojwga/legea-nr-277-2010-privind-alocatia-pentru-sustinerea-familiei)**.**

De reţinut că acordarea alocației are drept scop completarea veniturilor familiilor în vederea asigurării unor condiții mai bune pentru creșterea, îngrijirea și educarea copiilor, precum și stimularea frecventării de către copiii de vârstă școlară, aflați în îngrijirea familiilor cu venituri reduse, a cursurilor unei forme de învățământ.

***Beneficiari***

Beneficiază de această alocație familia formată din ***soț, soție și copiii aflați în întreținerea acestora***, care locuiesc împreună (familie).

Beneficiază de alocație și familia formată din ***persoana singură\* și copiii*** aflați în întreținerea acesteia și care locuiesc împreună cu aceasta (familie monoparentală).

**ATENŢIE!** Se consideră familie și ***bărbatul și femeia necăsătoriți***, cu copiii lor și ai fiecăruia dintre ei, care locuiesc și gospodăresc împreună, dacă aceasta se consemnează în ancheta socială.

\*Prin persoană singură se înțelege persoana care se află în una dintre următoarele situații:

* este necăsătorită;
* este văduvă;
* este divorțată;
* are soțul/soția declarat/declarată dispărut/dispărută prin hotărâre judecătorească;
* are soțul/soția arestat/arestată preventiv pe o perioadă mai mare de 30 de zile sau execută o pedeapsă privativă de libertate și nu participă la întreținerea copiilor;
* nu a împlinit vârsta de 18 ani și se află în una dintre situațiile de mai sus;
* a fost numită tutore sau i s-au încredințat ori i s-au dat în plasament unul sau mai mulți copii și se află în una dintre situațiile următoare: necăsătorită, văduvă, divorţată.

Sunt considerați ca făcând parte din familie şi ***copiii încredințați în vederea adopției***, cei aflați în plasament la o persoană sau familie ori pentru care s-a instituit tutela, potrivit legii.

Asistentul maternal profesionist beneficiază de alocație doar pentru copiii săi, luându-se în considerare la stabilirea dreptului toate veniturile realizate de membrii familiei, cu excepția celor provenite din alocațiile de plasament și alte sume acordate asistentului maternal pentru acoperirea cheltuielilor lunare, în condițiile legii.

***Cuantumul alocaţiei pentru susţinerea familiei, în 2018***

Cuantumul alocaţiei pentru susţinerea familiei este raportat la valoarea indicatorului social de referinţă (500 lei) şi depinde de tipul familiei, venitul mediu lunar pe membru de familie şi numărul copiilor în întreţinere, după cum urmează:

***1.1.*** ***Familie cu venit net mediu lunar pe membru de până la 200 lei (0,40 ISR) inclusiv***:

* 82 lei (0,164 ISR) pentru familia cu un copil;
* 164 lei (0,328 ISR) pentru familia cu 2 copii;
* 246 lei (0,492 ISR) pentru familia cu 3 copii;
* 328 lei (0,656 ISR) pentru familia cu 4 copii și mai mulți.

***1. 2. Familie monoparentală cu venit net mediu lunar pe membru de până la 200 lei (0,40 ISR) inclusiv:***

* 107 lei (0,214 ISR) pentru familia cu un copil;
* 214 lei (0,428 ISR) pentru familia cu 2 copii;
* 321 lei (0,642 ISR) pentru familia cu 3 copii;
* 428 (0,856 ISR) pentru familia cu 4 copii și mai mulți.

***2. 1. Familie cu venit net mediu lunar pe membru între 200 şi 530 lei (0,40 – 1.06 ISR):***

* 75 lei (0,15 ISR) pentru familia cu un copil;
* 150 lei (0,3 ISR) pentru familia cu 2 copii;
* 225 lei (0,45 ISR) pentru familia cu 3 copii;
* 300 lei (0,6 ISR) pentru familia cu 4 copii și mai mulți.

***2. 2. Familie monoparentală cu venit net mediu lunar pe membru între 200 şi 530 lei (0,40 – 1.06 ISR):***

* 102 lei (0,204 ISR) pentru familia cu un copil;
* 2014 lei (0,408 ISR) pentru familia cu 2 copii;
* 306 lei (0,612 ISR) pentru familia cu 3 copii;
* 408 lei (0,816 ISR) pentru familia cu 4 copii și mai mulți.

***Acordarea alocaţiei pentru susţinerea familiei***

Familiile care au în întreținere copii de vârstă școlară, beneficiază de alocație în condițiile în care copiii frecventează fără întrerupere cursurile unei forme de învățământ organizate potrivit legii, cu excepția celor care le întrerup din motive medicale, și ***nu înregistrează absențe nemotivate în cursul unui semestru care să conducă la scăderea sub 8 a notei la purtare***.

Pentru familiile care au în întreținere copii de vârstă școlară cu handicap grav sau accentuat și care nu frecventează o formă de învățământ organizată în condițiile legii, alocația se acordă cu condiția prezentării certificatului de încadrare într-un grad de handicap.

Alocația se acordă pe bază de ***cerere și declarație pe propria răspundere însoțită de actele doveditoare*** privind componența familiei, veniturile acesteia și, după caz, privind frecventarea cursurilor școlare de către copiii aflați în întreținere. Cererile alocației se întocmesc de reprezentantul familiei și se înregistrează la primăria comunei, orașului, municipiului sau, după caz, a sectorului municipiului București în a cărei rază teritorială își are domiciliul sau reședința familia.

**ATENŢIE!** În vederea verificării îndeplinirii de către solicitant a condițiilor de acordare a alocației, primarul dispune, în mod obligatoriu, evaluarea socioeconomică a familiei, prin ***anchetă socială***. Aceasta se efectuează, în termen de maximum 15 zile lucrătoare de la data înregistrării cererii, de către personalul serviciului public de asistență socială din subordinea consiliului local sau, după caz, de către personalul din compartimentul cu atribuții în domeniul protecției sociale din aparatul de specialitate al primarului.